32006R0953
L 175/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 953/2006 НА СЪВЕТА
от 19 юни 2006 година
за изменение на Регламент (ЕО) № 1673/2000 по отношение на помощите за преработка на лен и коноп за влакно, и на Регламент (ЕО) № 1782/2003 по отношение на конопа, за който е приложима програмата за еднократни плащания
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37, параграф 2, трета алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Член 15, параграф 2 от Регламент (ЕО) № 1673/2000 на Съвета от 27 юли 2000 г. относно общата организация на пазарите на лен и на коноп за влакно (2) изисква от Комисията да представи на Европейския парламент и на Съвета доклад за помощите за преработка, при необходимост придружен от предложения. Въз основа на този доклад е редно сегашната система да остане в сила до и включително пазарната 2007-2008 година.
(2)
Помощта за преработка за влакната от къс лен и конопените влакна, съдържащи не повече от 7,5 % примеси, се прилага до пазарната 2005-2006 година. Въпреки това предвид благоприятните тенденции на пазара за този вид влакна при сегашната програма за помощи и за да се допринесе за консолидирането на новите продукти и техните търговски пунктове, срокът за прилагане на тази помощ следва да се удължи до пазарната 2007-2008 година.
(3)
Регламент (ЕО) № 1673/2000 предвижда увеличаване нивото на помощта за преработка за влакната от дълъг лен от пазарната 2006-2007 година нататък. Тъй като помощта за преработка на влакната от къс лен се запазва до пазарната 2007-2008 година, помощта за преработка за влакната от дълъг лен следва да бъде ограничена до настоящето равнище до пазарната 2007-2008 година.
(4)
За да се насърчи производството на висококачествени влакна от къс лен и конопени влакна, помощта се отпуска за влакна, съдържащи максимум 7,5 % примеси. Държавите-членки обаче могат да се отклонят от този лимит и да отпускат помощ за преработка за влакна от къс лен, съдържащи процент примеси между 7,5 % и 15 %, и за конопени влакна, съдържащи процент примеси между 7,5 % и 25 %. Тъй като тази възможност важи само до пазарната 2005-2006 година, е необходимо да държавите-членки да се даде възможност да се отклоняват от този лимит още две пазарни години.
(5)
За да продължи осигуряването на условия за приемливи равнища на производство във всяка държава-членка, е необходимо да се удължи периодът, в който се прилагат националните гарантирани количества.
(6)
Допълнителни помощи са подпомагали продължаването на традиционното производство на лен в някои региони на Нидерландия, Белгия и Франция. Необходимо е тази транзитивна помощ да бъде удължена до пазарната 2007-2008 година, за да продължи да става възможно постепенното приспособяване на фермерските структури към новите пазарни условия.
(7)
Комисията следва да предаде доклад на Европейския парламент и Съвета достатъчно време преди началото на 2008-2009 пазарна година, за да се оцени дали е нужно настоящата система да се адаптира, или следва да продължи.
(8)
Член 52 от Регламент (ЕО) № 1782/2003 на Съвета от 29 септември 2003 г. за определяне на общи правила за програмите за директни помощи в рамките на Общата селскостопанска политика и за определяне на някои програми за помощи за фермери (3) постановява, че само конопът, отглеждан за добив на влакна, подлежи на програмата за еднократни плащания, посочена в раздел III от същия регламент. Редно е култивирането на коноп и за други промишлени цели също да подлежи на помощи.
(9)
Предвид годишното управление на директните плащания, редно е промените в условията за приемливост за програмата за еднократни плащания да се прилагат от 1 януари 2007 г.
(10)
Регламенти (ЕО) № 1673/2000 и (ЕО) № 1782/2003 следва съответно да бъдат изменени,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1673/2000 се изменя, както следва:
1.
в член 2 параграф 3 се заменя със следното:
„3. Размерът на помощта за преработка на тон влакна се фиксира, както следва:
а)
за влакната от дълъг лен:
-
100 EUR за пазарната 2001-2002 година,
-
160 EUR за пазарните 2002-2003 и 2007-2008 години,
-
200 EUR от пазарната 2008-2009 година нататък,
б)
за влакната от къс лен и конопените влакна, съдържащи не повече от 7,5 % примеси: 90 EUR за пазарните от 2001-2002 до 2007-2008 години.
За пазарните от 2001-2002 до 2007-2008 години обаче държавата-членка може, по отношение на традиционните канали за продажба, да реши да отпусне помощ:
-
за влакната от къс лен, съдържащи процент примеси между 7,5 % и 15 %,
-
за конопени влакна, съдържащи процент примеси между 7,5 % и 25 %.
В случаите, предвидени във втора алинея, държавата-членка отпуска помощта в съответствие с количество, равняващо се на не повече от произведеното количество, на база 7,5 % примеси.“;
2.
в член 3, параграф 2 втора алинея се заменя със следното:
„Националните гарантирани количества за влакната от къс лен и конопените влакна спират да се прилагат от пазарната 2008-2009 година.“;
3.
в първи параграф от член 4 „2005-2006“ се заменя с „2007-2008“;
4.
член 12 се заличава;
5.
към член 15 се добавя следният параграф:
„3. Комисията предава доклад на Европейския парламент и Съвета, при необходимост придружен от предложения, своевременно, така че да позволи прилагането на предложените мерки през пазарната 2008-2009 година.
Докладът дава оценка на влиянието на помощта за преработка върху производителите, преработващата индустрия и пазара на текстилните влакна. Той разглежда възможността за удължаване на помощта за преработка за влакната от къс лен и конопените влакна и за допълнителна помощ след пазарната 2007-2008 година, както и възможността за интегриране на тази програма за помощи в общата рамка за подпомагане на фермерите в границите на Общата селскостопанска политика, уредена от Регламент (ЕО) № 1782/2003.“
Член 2
Член 52 от Регламент (ЕО) № 1782/2003 се заменя със следното:
„Член 52
Производство на коноп
1. В случаите на производство на коноп използваните сортове имат съдържание на тетрахидроканабинол не по-високо от 0,2 %. Държавите-членки установяват система за верифициране на съдържанието на третрахидроканабинол в културите, отглеждани на най-малко 30 % от площите с коноп. Ако обаче дадена държава-членка въведе система за предварително одобрение за такова култивиране, минимумът е 20 %.
2. В съответствие с процедурата, посочена в член 144, параграф 2, отпускането на плащания ще зависи от използването на сертифицирани семена от някои сортове.“
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от датата му на влизане в сила, с изключение на член 2, който се прилага от 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 19 юни 2006 година.